《自广岩避暑西庵》
宋代·张镃

推枕欣朝凉，开户畏炎日。
驾言城西游，滞懑去如失。
山空秋易知，石近云屡出。
穿松得古寺，随喜听讲律。
士女蜂义来，蟠香散经帙。
嚣思摄正念，颇识动化术。
蔬饭有余饱，徐行纵閒逸。
隣庵亦窈深，绿杉间疎密。
殿宇焕新筑，不待方丈室。
相留屏俗情，话澹喜促膝。
修筠入支径，池亭面崷崒。
从容十数刻，佳趣领无佚。
风床卷青簟，露井放寒繂。
藕花杂蒲稍，芒气远如一。
纷尘惬虚静，诗成任荒庇。
殷雷唤飞雨，爽气定盈溢。
兴酣在景晚，归骑莫驰疾。
新霜更须来，携樽摘林橘。

作者简介：张镃（1153—1221？）原字时可，因慕郭功甫，故易字功甫，号约斋。南宋文学家，先世成纪（今甘肃天水）人，寓居临安（现浙江杭州），卜居南湖。出身显赫，为宋南渡名将张俊曾孙，刘光世外孙。他又是宋末著名诗词家张炎的曾祖，是张氏家族由武功转向文阶过程中的重要环节。隆兴二年（1164），为大理司直。淳熙年间直秘阁通判婺州。庆元初为司农寺主簿，迁司农寺丞。开禧三年（1207）与谋诛韩侂胄，又欲去宰相史弥远，事泄，于嘉定四年十二月被除名象州编管，卒于是年后。